אוניברסיטת פרדו

אוניברסיטת פֶּרְדּ֫וּ (באנגלית: Purdue University) היא אוניברסיטה ציבורית שנוסדה ב-1869. הקמפוס הראשי של האוניברסיטה ממוקם בווסט לאפייט שבאינדיאנה, ארצות הברית, ולומדים בו כ-41,500 סטודנטים. האוניברסיטה מובילה והיא בעלת האוכלוסייה התשיעית בגודלה של סטודנטים זרים מכלל האוניברסיטאות בארצות הברית. ב-1962, הוקמה באוניברסיטה מחלקת מדעי המחשב הראשונה בארצות הברית. אוניברסיטת פרדו חברה באיגוד אוניברסיטאות המחקר האמריקאי (Association of American Universities), ומסווגת תחת הקטגוריה "R1: אוניברסיטאות מחקר דוקטורט עם פעילות מחקרית גבוהה מאוד". האוניברסיטה היא חברה מייסדת של Big Ten Conference ותומכת ב-18 קבוצות ספורט בין-אוניברסיטאיות. עד 2021, 11 אנשים כיהנו בתור נשיאי האוניברסיטה (כולל הנשיא הנוכחי). היסטוריה האוניברסיטה נוסדה בשנת 1869, על ידי איש העסקים ג'ון פרדו, שתרם 150,000 דולר (שווה ערך ל-2.9 מיליון דולר ב-2019) ו-100 דונם משטחי האזור, כדי להקים מכללה שתיקרא על שמו. ב-1872, החל ריצ'רד אוון את כהונתו בתור הנשיא הראשון של האוניברסיטה. השיעורים הראשונים באוניברסיטה התקיימו ב-16 בספטמבר 1874. את השיעורים העבירו 6 מורים, והשתתפו בהם 39 תלמידים. חבר הסגל הראשון באוניברסיטה היה ג'ון ס' האפם, שלימים מונה לנשיא האוניברסיטה. קמפוס של חמישה בניינים באוניברסיטה הושלם ב-1874. הקורס הראשון לתואר ראשון באוניברסיטה היה בכימיה, והחל ב-1875. אמרסון א. וייט, נשיא האוניברסיטה בין השנים 1876–1883, טען שיש לקדם באוניברסיטה בעיקר חקלאות, טכנולוגיה ומדעים, ופחות את מדעי הרוח והחברה. עקב כך, פוטר וייט על ידי בית המשפט של אינדיאנה, ובמקומו מונה איימס ה' סמארט. ב-1879, הותקן הטלפון הראשון באוניברסיטה וב-1886, הוקמה הלהקה של האוניברסיטה. ב-1925, אוניברסיטת פרדו הייתה במקום הראשון מבחינת נרשמים לתואר ראשון בהנדסה, ושמרה על תואר זה כחצי מאה. ב-1934, הוקם שדה תעופה השייך לאוניברסיטה ובשנת 1935, הצטרפה אמיליה ארהארט לאוניברסיטה בתור יועצת לקורסי טיס. ביולי 1936 קיבלה לידה ארהארט מטוס לוקהיד מדגם L-10E אלקטרה במימון האוניברסיטה. בסוף שנות החמישים ותחילת שנות השישים, הקימה האוניברסיטה תוכניות ברפואה וטרינרית, ניהול תעשייתי וסיעוד. בנוסף, ב-1962, הוקמה באוניברסיטה מחלקת מדעי המחשב הראשונה בארצות הברית. ב-1959 החלה האוניברסיטה בתוכניות תואר ראשון BA‏. הסמל של האוניברסיטה אושר רשמית ב-1969. הסמל מתאר גריפון, המסמל כוח, ומגן בן שלושה חלקים, המייצג חינוך, מחקר ושירות. ב-27 באפריל 2017, הודיעה אוניברסיטת פרדו כי היא מתכננת לרכוש את הקולג' הפרטי, אוניברסיטת קפלן , ולהפוך אותו לאוניברסיטה ציבורית במדינת אינדיאנה. הקמפוס קמפוס אוניברסיטת פרדו ממוקם בעיר הקטנה וסט לאפייט שבאינדיאנה, ליד הגדה המערבית של נהר וואבאש, שמעברו השני נמצאת העיר הגדולה יותר, לאפייט. רחוב Mitch Daniels (לשעבר State Street) חוצה את הקמפוס ומפריד בין חלקו הצפוני לחלקו הדרומי. מבני ההוראה מרוכזים בעיקר במזרח ובדרום הקמפוס, מגורי הסטודנטים ושדות הספורט הלא-רשמיים ממוקמים במערב, ומתקני הספורט בצפון. Purdue Mall Purdue Mall הוא הרובע המרכזי של האוניברסיטה ונבנה כדי לחבר בין אזור הלימודים לאצטדיון Ross–Ade. המקום מכונה לעיתים "Engineering Mall" בשל קרבתו לבניינים של הפקולטה להנדסה. המאפיין הבולט בו הוא מזרקת ההנדסה, מגדל בטון בגובה 12 מטרים. מגדל הפעמון של פרדו שוכן בין Purdue Mall ל-Centennial Mall, והוא נחשב לאייקון של האוניברסיטה. הוא מופיע בלוגואים של האוניברסיטה וגם בלוגואים של הערים לאפייט ווסט לאפייט. לדרום-מערב של האזור נמצא אולם המוזיקה Edward C. Elliott, אחד מאולמות הפרוסניום הגדולים בעולם, אשר שימש בעבר גם כבסיס לפעילות תזמורות פרדו עד שנת 2022. בניין הארמורי, מערבית לאולם אליוט, נבנה מחדש בשנת 1918 לאחר שריפה, וכיום משמש לתוכניות ROTC של האוניברסיטה ולמועדונים נוספים. Memorial Mall ו-Purdue Memorial Union Memorial Mall הוא החלק המקורי של הקמפוס, דרומית ל-Purdue Mall. זהו אזור מפגש פופולרי עבור סטודנטים, מוקף בבניינים המשמשים ללימודים ותרבות. בקרבת מקום נמצא Felix Haas Hall, שנבנה ב-1909 לזכר קורבנות אסון הרכבת של פרדו מ-1903. הבניין שופץ ב-1985 כדי לשמש את מחלקת מדעי המחשב, וב-2006 נקרא על שם פרובוסט לשעבר, פליקס האס, ומאז משמש גם את מחלקת הסטטיסטיקה. ממזרח ל-Memorial Mall נמצאים בניין אגודת הסטודנטים Purdue Memorial Union ומלון Union Club הסמוך לו. University Hall University Hall הוא הבניין היחיד שנותר מתוך ששת הבניינים המקוריים של הקמפוס. הבנייה החלה בשנת 1871, והוא נחנך ב-1877. המבנה שימש במקור כמשרד הנשיא, קפלה וכיתות לימוד. לפי בקשת ג'ון פרדו, הוא נקבר ב-Memorial Mall, מול הכניסה הראשית לבניין. הקמפוס הדרומי החלק הדרומי של הקמפוס, מעבר לרחוב Mitch Daniels, כולל את מבני החקלאות, מדעי החיים, האומנויות היפות והווטרינריה, וכן את בית הספר לניהול Krannert, גני ההורטיקולטורה, Discovery Park, מבנה Lyles Porter והנמל האווירי של האוניברסיטה. Lyles Porter Hall כולל מתקני בריאות בין-תחומיים ומתקני הוראה של הפקולטה למדעי הבריאות והאנוש, והוא כולל גם את שלוחת אוניברסיטת אינדיאנה לרפואה. הקמפוס המערבי באזור המערבי של הקמפוס נמצאים מגורי הסטודנטים, מתקני הסעדה ופנאי. Cordova Recreational Sports Center, שנבנה בשנת 1957, היה הבניין הראשון בארצות הברית שנבנה במיוחד לשירותי פנאי לסטודנטים. קריית הספורט החלק הצפוני של הקמפוס כולל קרקעות שנרכשו בשנות ה-20 על ידי התעשיין דייוויד אי. רוס והסופר ג'ורג' אייד. כאן נמצאים מתקני הספורט המרכזיים של האוניברסיטה: אצטדיון Ross–Ade לפוטבול, אולם Mackey לכדורסל, ואולם Lambert לספורט. באזור זה נמצאים גם Slayter Center לאמנויות הבמה ו־Cary Quadrangle, אחד ממעונות הגברים הגדולים בארצות הברית. חיי הקמפוס אוניברסיטת פרדו מציעה קהילת סטודנטים בין-לאומית, אפשרויות מגורים רבות, אלפי מועדונים ופעילויות, אירועים שנתיים, וחיים דתיים פעילים. מבחינה כלכלית, כ-15% מהסטודנטים מגיעים מרקע סוציו-אקונומי נמוך, ו-85% ממשפחות אמידות. כ-22% מהסטודנטים הם בין-לאומיים ומייצגים למעלה מ-120 מדינות. שיעור הקבלה לאוניברסיטה עומד על כ-49%, והיא מדורגת כ"סלקטיבית מאוד" לפי דירוג U.S. News & World Report. מעונות כשליש מהסטודנטים לתואר ראשון גרים במעונות האוניברסיטה שבקמפוס וסט לאפייט. השאר מתגוררים באחוות, אגודות נשים, מגורים שיתופיים או דירות פרטיות. באוניברסיטה קיימים כ-17 מתחמי מעונות סטודנטים הכוללים כ-10,000 מקומות. פעילות סטודנטיאלית האוניברסיטה מציעה למעלה מ-1,000 מועדונים וארגונים בתחומי עניין מגוונים, בהם: Purdue Reamer Club – מועדון הפועל לחיזוק רוח האוניברסיטה ומתחזק את הקמע הרשמי, Boilermaker Special. National Society of Black Engineers – שנוסד בפרדו והפך לארגון ארצי. Rube Goldberg Machine Contest – תחרות לבניית מכונות מורכבות לצורך ביצוע משימה פשוטה. גופים סטודנטיאליים כמו מועצת הסטודנטים, מועצת הבוגרים וועדות האיגוד הסטודנטיאלי מתכננים תוכניות שנתיות ואירועים בקמפוס. מדיה ותקשורת באוניברסיטת פרדו פועלים מספר גופי מדיה סטודנטיאליים ומקצועיים. The Purdue Exponent הוא עיתון עצמאי שנכתב ונערך בידי סטודנטים, ונחשב לעיתון הסטודנטיאלי עם התפוצה הגבוהה ביותר במדינת אינדיאנה, עם תפוצה של כ-17,500 עותקים במהלך סמסטרי האביב והסתיו. בין השנים 1889–2008 פרסמה האוניברסיטה גם את ספר השנה הרשמי שלה, "Debris". WBAA היא תחנת רדיו ציבורית הפועלת מקמפוס האוניברסיטה ומופעלת כיום על ידי Metropolitan Indianapolis Public Media. התחנה כוללת שלוש תחנות לא מסחריות: WBAA News (חדשות) WBAA Classical (מוזיקה קלאסית) WBAA Jazz (ג'אז) התחנות משדרות ב-AM 920, FM 101.3 ו-FM 105.9, וכן בפלטפורמות דיגיטליות ו-HD Radio. תחנת WBAA היא תחנת הרדיו הפעילה הוותיקה ביותר באינדיאנה, ורישיון השידור שלה הונפק לראשונה ב-4 באפריל 1922. בשנת 2022 נמכרה התחנה לתחנת WFYI-FM, מהלך שעורר ביקורת ציבורית. האוניברסיטה קיבלה בתמורה זיכוי חסות בסך 700,000 דולר והתחייבה למימון בגובה 250,000 דולר לשנתיים הראשונות. בנוסף, קיימות שלוש תחנות רדיו אינטרנטיות הפועלות ממעונות הסטודנטים: WCCR (Cary Quadrangle) WILY (Wiley Hall) WHHR (Harrison Hall) W9YB הוא אות הקריאה של מועדון הרדיו החובבים של פרדו, שנוסד בשנת 1920 ונחשב לאחד מהמועדונים הוותיקים והפעילים ביותר מסוגו בארצות הברית. חברי המועדון משתתפים בפעילות חירום בקהילת מחוז טיפקנו (Tippecanoe) ומשמשים כוח תגובה מתנדב לאירועים אזוריים. בנוסף, פועלת באוניברסיטה גם תחנת טלוויזיה קטנה, שבה נוצר בשנת 1999 המופע The Movie Tribute Show, באולפן הקרוי כיום על שם Erik Mygrant. ספורט אוניברסיטת פרדו מפעילה תוכנית אתלטית רחבה, הנקראת Purdue Boilermakers, והיא כוללת 18 קבוצות שמתחרות בליגת NCAA . פרדו היא חברה מייסדת של Big Ten Conference, ולצידה יריבות מסורתיות מול אוניברסיטת אינדיאנה (Indiana Hoosiers), אוניברסיטת אילינוי (Illinois Fighting Illini), ואוניברסיטת נוטרדאם. סמלים וצבעים הכינוי "Boilermakers" ניתן לקבוצת הפוטבול של פרדו ב-1891 על ידי עיתון מקומי, והתפשט במהרה. הקמע הרשמי של האוניברסיטה הוא ה-Boilermaker Special – רכב המזכיר קטר רכבת, ולצידו מופיעה הדמות האנושית Purdue Pete – פועל שרירי המחזיק פטיש. צבעי הקבוצה הם זהב עתיק (Old Gold) ושחור, אשר נבחרו בשנת 1887 בהשראת צבעי הקבוצה של אוניברסיטת פרינסטון. פוטבול קבוצת הפוטבול של האוניברסיטה משתתפת בליגת FBS ומשחקת באצטדיון Ross–Ade שבקמפוס. אחד מהטרופים הסמליים ביותר בפוטבול הקולג'ים הוא ה-Old Oaken Bucket, הניתן למנצחת במשחק השנתי בין פרדו לאוניברסיטת אינדיאנה. המסורת החלה ב-1925, במשחק שהסתיים בתיקו 0–0. נכון לינואר 2024, פרדו מובילה בסדרה עם מאזן של 77 ניצחונות לעומת 42 הפסדים ו-6 תוצאות תיקו. אחת המסורות הייחודיות בקמפוס היא ה-Breakfast Club – שילוב של תהלוכת תחפושות, מסיבות בוקר מוקדמות ופעילויות טרום-משחקים, שמתרחשות בימים של משחקי בית. ה-Boilermaker Special גם משתמש בצופרי הרכבת שלו להעיר את הסטודנטים בבוקר המשחקים. תזמורת ומעודדות תזמורת הצעדה "כל-אמריקאית" של אוניברסיטת פרדו (באנגלית: The Purdue "All-American" Marching Band, ובראשי תיבות: AAMB) היא תזמורת הצעדה הרשמית של אוניברסיטת פרדו. התזמורת מופיעה במשחקי הפוטבול של קבוצת ה-Boilermakers, ומהווה חלק בלתי נפרד מאירועי הספורט והטקסים בקמפוס. מאז שנת 1919 משמשת התזמורת גם כלהקה הרשמית של מרוץ המכוניות אינדיאנפוליס 500, אחד מהאירועים המוטוריים החשובים בעולם. התזמורת נוסדה בשנת 1886 וכללה בתחילה חמישה חברים בלבד. מאז גדלה בהדרגה, ובשנת 2023 מנתה 399 חברים. תזמורת הצעדה של אוניברסיטת פרדו כוללת חמש עמדות בולטות של מעודדות, המכונות Featured Twirlers: ה־Golden Girl, ה־Silver Twins, ה־Girl in Black, וה־Miss Boilerette. תפקיד ה־Golden Girl נוסד בשנת 1954 ונבחר מדי שנה באמצעות אודישן, תוך שיתוף פעולה עם הנהלת התזמורת. תפקיד זה נוצר כהתייחסות לתואר "Golden Boy". ה־Silver Twins הוצגו לראשונה בשנת 1960 כצמד תאומות מעודדות, והתואר נמסר מאז לצמדים נוספים, לעיתים תאומות ולעיתים לא. תפקיד ה־Girl in Black, שנוסד בשנת 1962 בשם "International Twirler", משלים את ההרכב הצבעוני של מופעי התזמורת. בשנת 2010 נוספה העמדה Miss Boilerette, שנועדה להרחיב את מערך המעודדות. ארבעת התפקידים ממלאים תפקידים סמליים וייצוגיים בפעילות התזמורת ומשולבים בהופעות באירועים ובמשחקים רשמיים. כדורסל קבוצת הכדורסל של הגברים של אוניברסיטת פרדו (באנגלית: Purdue Boilermakers men's basketball) היא קבוצת כדורסל המייצגת את אוניברסיטת פרדו בתחרויות ליגת ה-NCAA Division I. הקבוצה היא חברה מייסדת ב־Big Ten Conference ונחשבת לאחת הקבוצות הבולטות בליגה. פרדו מחזיקה במספר הרב ביותר של אליפויות עונה סדירה בליגת ה-Big Ten, עם 26 תארים. בשנת 2024 הפכה פרדו לתוכנית הראשונה בתולדות הליגה שדורגה במקום הראשון בדירוג הארצי במשך שלוש עונות רצופות. נכון לאפריל 2024, לפרדו מאזן חיובי במפגשים ישירים מול כל יתר הקבוצות בליגה. הקבוצה העפילה שלוש פעמים לפיינל פור של טורניר אליפות המכללות (NCAA Final Four) ושיחקה בשני משחקי גמר לאומיים, אך טרם זכתה באליפות NCAA. עם זאת, קבוצת העונה 1931–1932 הוכרה בדיעבד כאלופה הלאומית על ידי Helms Athletic Foundation ו-Premo-Porretta Power Poll. לאורך השנים שלחה פרדו למעלה מ־30 שחקנים לליגת ה-NBA, בהם שניים שנבחרו למקום הראשון הכללי בדראפט ה-NBA. היריבה המרכזית של הקבוצה היא אוניברסיטת אינדיאנה, במסגרת היריבות המסורתית הידועה בשם "יריבות אינדיאנה–פרדו", הנחשבת לאחת המשמעותיות בכדורסל המכללות האמריקאי. באפריל 2025, הכדורסלן עומר מאייר, רכז בן 18 הנחשב לאחד הכישרונות הבולטים בכדורסל הישראלי, התחייב לשחק בעונה הבאה בקבוצת הכדורסל Boilermakers באוניברסיטת פרדו. בוגרים מבין בוגריה ועמיתיה נמנים 13 זוכי פרס נובל, זוכה פרס טיורינג, זוכה פרס בהאראט רטנה, 27 אסטרונאוטים, שני זוכי פרס המזון העולמי, שלושה זוכי פרס פוליצר, 18 מדליסטים אולימפיים, שלושה זוכי מדליית החדשנות והטכנולוגיה הלאומית, שני זוכי מדליית המדע הלאומית, שלושה זוכי מדליית החירות הנשיאותית, שבעה חברי קונגרס, שלושה מושלים בארצות הברית ושני ראשי מדינות. ארגון הקולג' לחקלאות – נוסד ב-1869 הקולג' להנדסה – נוסד ב-1876 הקולג' לרוקחות – נוסד ב-1884 הקולג' למדעים – נוסד ב-1907 הקולג' לחינוך – נוסד ב-1908 הקולג' למדעי הרוח – נוסד ב-1953 הקולג' לרפואה וטרינרית – נוסד ב-1959 בית ספר קראנט לניהול – נוסד ב-1962 המכון הפוליטכני של פרדו – נוסד ב-1964 הקולג' למדעי הבריאות והאדם – נוסד ב-2010 בית הספר ללימודים מתקדמים קולג' הכבוד קישורים חיצוניים אתר האינטרנט הרשמי של אוניברסיטת פרדו (באנגלית) אוניברסיטת פרדו, ברשת החברתית פייסבוק אוניברסיטת פרדו, ברשת החברתית X (טוויטר) אוניברסיטת פרדו, ברשת החברתית אינסטגרם אוניברסיטת פרדו, ברשת החברתית LinkedIn אוניברסיטת פרדו, סרטונים בערוץ היוטיוב אוניברסיטת פרדו, באתר פינטרסט אוניברסיטת פרדו, באתר אנציקלופדיה בריטניקה (באנגלית) הערות שוליים